KIRJALLINEN KYSYMYS P-2879/01 esittäjä(t): Gerard Collins (UEN) komissiolle. Direktiivin 73/239 täytäntöönpano Yhdistyneessä kuningaskunnassa.



Virallinen lehti nro 115 E , 16/05/2002 s. 0184 - 0185



KIRJALLINEN KYSYMYS P-2879/01 esittäjä(t): Gerard Collins (UEN) komissiolle (10. lokakuuta 2001) Aihe: Direktiivin 73/239 täytäntöönpano Yhdistyneessä kuningaskunnassa Onko komissio tietoinen siitä, että huomattava määrä EU:n kansalaisia on kärsinyt merkittäviä taloudellisia tappioita olemalla osakkaina Lloyd's of London -yhtymän liiketoiminnassa Yhdysvalloissa ja joutunut näin ollen vastaamaan osasta niitä tappioita, jotka Lloyd'sin Yhdysvalloissa solmitut vakuutussopimukset ovat tuottaneet? Onko komissio tietoinen myös todisteista, joiden mukaan Lloyd's-yhtymä ei ollut turvannut riittävästi vakuutustoimintaansa siirtämällä varoja talteen, kuten direktiivissä 73/239(1) säädetään? Aikooko komissio aloittaa rikkomismenettelyn Yhdistynyttä kuningaskuntaa vastaan tässä asiassa ja sallia parlamentille pääsyn komission tätä asiaa koskeviin asiakirjoihin ja siihen liittyvään kirjeenvaihtoon? (1) EYVL L 228, 16.8.1973, s. 3. Frederik Bolkesteinin komission puolesta antama vastaus (12. marraskuuta 2001) Parlamentin jäsen on esittänyt neljä kysymystä. Sisämarkkinoista vastaava komission jäsen on jo vastannut moniin näistä kysymyksistä parlamentin vetoomusvaliokunnalle 18. kesäkuuta 2001 antamassaan yksityiskohtaisessa selostuksessa. - Komissio tietää, että monet unionin kansalaiset ovat kärsineet huomattavia tappioita joutuessaan vastaamaan Lloyd'sin jäseninä osasta niitä tappioita, joita Lloyd's of London -yhtymälle on aiheutunut Yhdysvalloissa tehdyistä vakuutussopimuksista. - Komissio on myös selvillä siitä, että jälkikäteen on havaittu monien Lloyd'sin syndikaattien vastuiden olleen varauksia suuremmat Yhdysvalloissa nostettujen asbestoosikanteiden määrän lisääntymisen vuoksi. Osana muun ensivakuutusliikkeen kuin henkivakuutusliikkeen aloittamista ja harjoittamista koskevien lakien, asetusten ja hallinnollisten määräysten yhteensovittamisesta 24 päivänä heinäkuuta 1973 annetun ensimmäisen neuvoston direktiivin 73/239/ETY vaatimusten noudattamista koskevaa tarkastelua komissio tutkii, olivatko Lloyd'sin ennakolta tehdyt varaukset riittävät. - Komissio suhtautuu myös erittäin vakavasti saamiinsa kanteluihin, joissa on väitetty Lloyd'sin rikkoneen yhteisön vakuutusdirektiivejä. Tämän vuoksi sisämarkkinoiden pääosasto on lähettänyt Britannian viranomaisille virallisia kyselyjä (niin sanotut EY:n perustamissopimuksen 226 artiklaa (ent. 169 artikla) edeltävät kirjeet). Tilanne on erittäin monimutkainen ja komissio toivoo saavansa alustavan analyysinsa päätökseen piakkoin. Sen jälkeen komissio päättää, aloittaako se EY:n perustamissopimuksen 226 artiklan mukaisen rikkomisesta johtuvan menettelyn. Parlamentille ilmoitetaan komission päätöksestä. - Komissio on aina pyrkinyt pitämään parlamentin ajan tasalla kattavien kirjallisten selostusten ja komission virkamiesten vetoomusvaliokunnan kokouksissa antamien suullisten selitysten avulla. Sisämarkkinoista vastaava komission jäsen piti laajan esitelmän vetoomusvaliokunnassa 18. kesäkuuta 2001 ja vastasi sen jäsenten yksityiskohtaisiin kysymyksiin. Komissio on myös pyrkinyt toimittamaan asiakirjoja, ellei salassapitovelvoite sido sitä. Komissio toimitti myös jäljennöksen kysymyksistä, jotka se lähetti Britannian viranomaisille lokakuussa 2000.